
PARLAMENTUL ROMÂNIEI

CAMERA DEPUTAŢILOR
	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 02.02.2010          

  Pl-x  688/2009                     


AVIZ
asupra propunerii legislative privind exceptarea de la compensare şi plata taxelor prevăzute la art. 37 şi 41 din Legea nr. 46/2008 – Codul Silvic pentru terenurile necesare desfăşurării activităţii de interes strategic ale C.N. ROMARM S.A., Filiala S.C. Uzina Mecanică Mija S.A.
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind exceptarea de la compensare şi plata taxelor prevăzute la art. 37 şi 41 din Legea nr. 46/2008 – Codul Silvic pentru terenurile necesare desfăşurării activităţii de interes strategic ale C.N. ROMARM S.A., Filiala S.C. Uzina Mecanică Mija S.A., trimisă cu adresa nr. Pl - x 688 din 16 decembrie 2009 şi înregistrată cu nr. 31/1176 din 17 decembrie 2009.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă în şedinţa din 14 decembrie 2009.

Potrivit dispoziţiilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  2 februarie 2010.
Iniţiativa legislativă are ca obiect de reglementare scoaterea definitivă din fondul forestier proprietate publică a statului a unor terenuri în suprafaţă de 324.438,05 m², pe care îşi desfăşoară activitatea filiala S.C. Uzina Mecanică Mija – S.A. din cadrul Companiei Naţionale Romarm –S.A., prin derogare de la compensarea terenurilor şi de la plata anticipată a obligaţiilor băneşti prevăzute la art. 37 şi 41 din Legea nr. 46/2008 – Codul Silvic, cu modificările şi completările ulterioare, în scopul construirii unor capacităţi de interes naţionalpentru apărare.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1112 din 01.10.2009 şi punctul de vedere al Guvernului transmis prin adresa nr. 2558 din 06.10.2009, prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât nu sunt îndeplinite cele două condiţii cumulative cerute de prevederile art. 36 din Legea nr. 46/2008 – Codul Silvic, potrivit cărora scoaterea definitivă a terenurilor din fondul forestier naţional se face pentru realizarea obiectivelor de interes naţional, declarate de utilitate publică, în condiţiile legii.
Totodată, situaţia juridică a terenurilor nu este clară având în vedere că acestea au o dublă situaţie juridică, în sensul că administrarea lor se face “ în fapt” de către S.C. Uzina Mecanică S.A., iar „în drept” de către Direcţia Silvică Dâmboviţa.
În raport de obiectul şi conţinutul reglementării,  propunerea legislativă face parte din categoria legilor organice. 
            PREŞEDINTE,                        
                                                SECRETAR,

               Daniel BUDA              

  Consilier, 

